崔与之
寿邕州赵守
大厦开朱明，物态丰且硕。
薰弦发新奏，生意转无极。
间气清而和，融结赋有德。
碧梧挺幽干，旷席漫九泽。
富哉学古胸，仁义供服食。
浑朴希世珍，外温而内直。
骅骝开道路，声光日斯赫。
九关通籍初，南来坠双舄，
片心清彻底，杯水饯泥轼。
京兆入幕宾，去天不盈尺。
佳最入聪广，行行陟文石。
邕为五管雄，地探西南哉。
专阃难其人，弄印无以易。
初却经纶手，天边树牙戟。
独獠丛篁中，深棲而屏息，
夜月照铜柱，警囊声寂寂。
边人解带卧，危地成乐国。
屏风御墨鲜，早晚来召驿。
愧我朴樕才，潦雾甘远役。
题坐遇知己，孤根费培植。
崧高生申甫，好语喧井陌。
碧油塞云端，阻莫陪贺客。
歌咏淇奥诗，清修如圭璧。
他年玉班头，苍髯而赤黻。